দিন কয়েক আগে লুকিয়ে জুতোর ভিতরে সোনা নিয়ে যাওয়ার সময়ে ধরা পড়েছেন কলকাতা বিমানবন্দরের এক কর্মী। টার্মিনালে, শুল্ক এলাকায় একটি শৌচালয় থেকে সেই কর্মীকে বেরোতে দেখে সন্দেহ হয়েছিল শুল্ক অফিসারদের। ওই কর্মীর টার্মিনালে থাকার কথাই ছিল না। রবিবার সকালে শৌচালয়ের ডাস্টবিনের ভিতর থেকে পাওয়া গেল সোনার বার। প্রায় দেড় কিলোগ্রাম ওজনের সেই সোনার বাজারদর প্রায় ৪০ লক্ষ টাকা বলে শুল্ক দফতর সূত্রে জানা গিয়েছে। সূত্রের খবর, এ দিনও শুল্ক এলাকায় শৌচালয়ের ভিতরে ওই সোনা পাওয়া গিয়েছে। অফিসারদের সন্দেহ, কোনও যাত্রী ব্যাঙ্কক থেকে ওই সোনা নিয়ে এসেছিলেন। তিনি শৌচালয়ের ডাস্টবিনে লুকিয়ে রেখেছিলেন। ঠিক ছিল বিমানবন্দরের কোনও এক কর্মী সেই সোনা সময় সুযোগ মতো সরিয়ে নিয়ে যাবেন। কিন্তু, দিন কয়েক আগে এক কর্মী ধরা পড়ার পরে এবং তাঁর চাকরি চলে যাওয়ার পরে সোনা পাচারের সঙ্গে বিমানবন্দরের যে কর্মীরা জড়িত, তাঁরা সতর্ক হয়ে গিয়েছেন বলে মনে করছেন শুল্ক অফিসারেরা। তাই, সোনা আর সরানো সম্ভব হয়নি।